b)pirmaisiais ir antraisiais metais po šio priedo įsigaliojimo Sirijos pabėgėliai sudaro bent 15 proc. visų šiose vystymosi zonose ir pramonės teritorijose įsikūrusių gamybos įmonių, kuriose atitinkami produktai yra apdirbami arba perdirbami, darbuotojų, o nuo trečiųjų metų po šio priedo įsigaliojimo – bent 25 proc. darbuotojų. Atitinkama darbuotojų dalis turi būti apskaičiuojama bet kuriuo metu po šio priedo įsigaliojimo, o vėliau – kiekvienais metais, atsižvelgiant į oficialiai, deramomis sąlygomis, visu etatu įdarbintų Sirijos pabėgėlių, kuriems pagal taikomus Jordanijos teisės aktus suteiktas ne trumpiau kaip dvylika mėnesių galiojantis darbo leidimas, skaičių.

2.Jordanijos kompetentingos institucijos turi stebėti, kaip laikomasi 1 punkte nustatytų sąlygų, suteikti tų sąlygų besilaikančiam eksportuotojui leidimo numerį ir nedelsdamos atšaukti leidimo numerį, jei tų sąlygų nebesilaikoma.

b. Kilmės įrodymas

3.Pagal šį priedą surašytame kilmės įrodymo dokumente pateikiamas toks įrašas anglų kalba: „Derogation – Annex II(a) of Protocol 3 – name of the Development Zone or industrial area and authorisation number granted by the competent authorities of Jordan“.

c. Administracinis bendradarbiavimas

4.Jei pagal šio Protokolo 33 straipsnio 5 dalį su pakeitimais, padarytais 2006 m. birželio 15 d. ES ir Jordanijos asociacijos tarybos sprendimu Nr. 1/2006, Jordanijos muitinė praneša Europos Komisijai ar prašymą pateikusioms Europos Sąjungos (ES) valstybių narių muitinėms patikrinimo rezultatus, ji turi nurodyti, kad 2 straipsnyje išvardyti produktai atitinka 1 punkto sąlygas.

5.Jeigu, remiantis patikrinimo procedūra arba kita turima informacija, nustatoma, kad nesilaikoma 1 punkto sąlygų, Jordanija savo iniciatyva arba Europos Komisijos ar ES valstybių narių muitinių prašymu atlieka atitinkamus tyrimus arba juos organizuoja, siekdama kuo skubiau nustatyti pažeidimus ir užkirsti jiems kelią. Šiuo tikslu tyrimuose gali dalyvauti Europos Komisija arba ES valstybių narių muitinės.

d. Ataskaitos, stebėsena ir peržiūra

6.Kiekvienais metais po šio priedo įsigaliojimo Jordanija pateikia Europos Komisijai šio priedo veikimo ir poveikio ataskaitą, įskaitant gamybos ir eksporto statistiką 8 skaitmenų tikslumu arba tokiu tikslumu, koks turimas, ir vystymosi zonose ir pramonės teritorijose gamybą vykdančių įmonių sąrašą, nurodydama kiekvienoje jų kiekvienais metais įdarbintų Sirijos pabėgėlių procentinę dalį. Šalys kartu peržiūri šias ataskaitas ir bet kokius su šio priedo įgyvendinimu ir stebėsena susijusius klausimus pagal Asociacijos susitarimą sukurtose institucijose, visų pirma Pramonės, prekybos ir paslaugų pakomitetyje. Šalys taip pat svarsto galimą atitinkamų tarptautinių organizacijų, pvz., Tarptautinės darbo organizacijos (TDO) ir Pasaulio banko dalyvavimą stebėsenos procese.

7.Po ketverių metų nuo šio priedo įsigaliojimo Šalys atlieka laikotarpio vidurio peržiūrą, kad nustatytų, ar, atsižvelgiant į priedo įgyvendinimo patirtį, reikėtų jį iš dalies keisti, ir Asociacijos komitetas, remdamasis ta laikotarpio vidurio peržiūra, gali svarstyti galimus šio priedo pakeitimus.

8.Jordanijai įgyvendinus tikslą skatinti aktyvesnį Sirijos pabėgėlių dalyvavimą oficialioje darbo rinkoje, suteikiant iš viso apie 200 000 darbo leidimų Sirijos pabėgėliams, Šalys svarstys galimybę dar labiau supaprastinti šio priedo nuostatas, panaikinant 1 punkte nustatytas sąlygas, susijusias su gamybos vieta ir Sirijos pabėgėliais atitinkamose gamybos įmonėse. Todėl Asociacijos komitetas gali iš dalies keisti šį priedą.

e. Laikinas sustabdymas

9.a)ES gali kreiptis į Asociacijos komitetą, jei ji mano, jog nepakanka įrodymų, kad Jordanija ar konkreti gamybos įmonė atitinka 1 punkte nustatytas sąlygas. Kreipimesi nurodoma, ar 1 punkte nustatytų sąlygų nesilaiko Jordanija, ar konkreti gamybos įmonė.

b)Jeigu per 90 dienų nuo kreipimosi į Asociacijos komitetą jis negali pareikšti, kad 1 punkte nustatytų sąlygų laikymasis užtikrinamas, arba negali iš dalies pakeisti šio priedo, priedo taikymas laikinai sustabdomas. Laikinas taikymo sustabdymas galioja ES kreipimesi į Asociacijos komitetą nurodyta apimtimi.

c)Asociacijos komitetas taip pat gali nuspręsti pratęsti 90 dienų laikotarpį; tokiu atveju laikinas taikymo sustabdymas įsigalioja tada, kai Asociacijos taryba per pratęstą laikotarpį nesiima jokių b punkte nurodytų veiksmų.

d)Asociacijos komitetas gali priimti sprendimą atnaujinti šio priedo taikymą.

e)Jei priedo taikymas laikinai sustabdomas, priedas toliau taikomas 4 mėnesius prekėms, kurios priedo laikino taikymo sustabdymo metu yra gabenamos tranzitu arba laikinai saugomos muitinės sandėliuose ar laisvosiose zonose Europos Sąjungoje ir kurių kilmė tinkamai įrodyta pagal šio priedo nuostatas iki laikino taikymo sustabdymo.

f. Apsaugos sistema

10.Jeigu 2 straipsnyje nurodytas produktas, kuriam taikomas šis priedas, importuojamas tokiais dideliais kiekiais ir tokiomis sąlygomis, kad tai daro ar gali daryti didelę žalą panašius arba tiesiogiai konkuruojančius produktus visoje ES teritorijoje ar dalyje ES teritorijos gaminantiems ES gamintojams arba labai trikdo ar gali trikdyti kurį nors ES ekonomikos sektorių, pagal Susitarimo 24 ir 26 straipsnius ES dėl šio klausimo gali kreiptis į Asociacijos komitetą. Jei per 90 dienų nuo kreipimosi Asociacijos komitetas nepriima sprendimo, kuriuo būtų nutrauktas didelės žalos darymas, pašalinta tokios žalos grėsmė ar nutrauktas didelis trikdymas arba būtų rastas kitas priimtinas problemos sprendimas, priedo taikymas atitinkamam produktui laikinai sustabdomas, kol Asociacijos komitetas priima sprendimą, kuriuo paskelbiama, kad problema išspręsta, arba šalys randa priimtiną sprendimą ir praneša apie tai Asociacijos komitetui.

d. Įsigaliojimas ir taikymas